b'\n_START_ARTICLE_\nKofeiin\n_START_SECTION_\nKasutamine ja toime\n_START_PARAGRAPH_\nKofeiin on keskn\xc3\xa4rvis\xc3\xbcsteemi stimulant, mis k\xc3\xb5rvaldab uimasuse ja taastab erksuse. Vaimset ja motoorset tegevust soodustava toime p\xc3\xb5hjuseks peetakse kofeiini m\xc3\xb5ju adenosiini retseptoritele. Adenosiin on organismis tekkiv aine, mis p\xc3\xb5hjustab v\xc3\xa4simustunnet, ahendab veresooni, rahustab s\xc3\xbcdant. Kofeiini molekul sarnaneb keemiliselt struktuurilt adenosiiniga. See v\xc3\xb5imaldab tal seostuda raku pinnal asuvate adenosiini retseptoritega, kuid mitte aktiveerida neid. Selle tulemusena on h\xc3\xa4iritud adenosiini poolt vahendatud signaali \xc3\xbclekanne. Toimuva protsessi iseloomu selgitus leidub artiklis "Antagonist"._NEWLINE_Kofeiini sisaldavate jookide populaarsuse t\xc3\xb5ttu on kofeiin k\xc3\xb5ige kasutatavam m\xc3\xb5nuaine ja levinum legaalne (vabam\xc3\xbc\xc3\xbcgis) ps\xc3\xbchhoaktiivne aine._NEWLINE_Looduses leidub kofeiini koos teiste puriinalkaloididega (teof\xc3\xbclliin ja teobromiin), mis on s\xc3\xbcdamestimulandid. _NEWLINE_Kofeiin kuulub ps\xc3\xbchhoanaleptikumide hulka. Kofeiini kasutatakse koos teiste toimeainetega mitmetes ravimites (nagu Coldrex, Grippostad C, Panadol Extra, Solpadeine jpt), et need t\xc3\xb5husamalt m\xc3\xb5juksid, n\xc3\xa4iteks koos ergotamiiniga migreeni ravis v\xc3\xb5i valuvaigistitega (n\xc3\xa4iteks aspiriin v\xc3\xb5i paratsetamool), aga ka eraldi kofeiinitablettidena. S\xc3\xbcstelahusena kasutatakse kofeiini enneaegsete vasts\xc3\xbcndinute intensiivravis teatud n\xc3\xa4idustuste korral. _NEWLINE_Kofeiini kasutatakse ka antihistamiinide tekitatud uimasuse t\xc3\xb5rjumiseks._NEWLINE_ATC-kood on N06BC01, ATC\xe1\xb5\xa5\xe2\x82\x91\xe2\x82\x9c-koodQN06BC01.\n_START_SECTION_\nKofeiiniuuringud\n_START_PARAGRAPH_\nKofeiini tarbimine v\xc3\xb5ib suurendada pisaravedeliku moodustumist ja \xc3\xbche uuringu kohaselt v\xc3\xb5iks see m\xc3\xb5nedel inimestel leevendada kuiva silma s\xc3\xbcndroomi s\xc3\xbcmptomeid.'